Voto particular, que formula o representante da UGT no Consello Social da Universidade de Vigo, respecto do Punto 3: “Aprobación, se procede, do orzamento da Universidade de Vigo para o ano 2000”, da convocatoria para a sesión do 31 de xaneiro deste ano.

1. Este proxecto de orzamento foi discutido na sesión de Claustro Univeritario do pasado 14 deste mes, sendo PUNTO ÚNICO da orde do día; e, a pesar desto, ocupou a xornada enteira.

Producíronse cinco intervencións de defensa, e vinteunha en contra que inclúen 11 emendas e 1 voto particular, sen apenas ser respostadas e tampouco tidas en conta. 

Ó remate da xornada permanecían na sesión, no intre da votación, só 108 persoas con dereito a voto das 250 que compoñen o Claustro. O resultado da votación foi o seguinte:

a) 65 votos a favor, que representan só o 26% do Claustro; 41 votos en contra, 1 abstención, 1 voto nulo. 

b) Na furna de persoal docente prodúxose prácticamente un empate entre os votos a favor e contrarios. Mentres, que na furna de Estudiantes e PAS foron estes últimos os que proporcionaron co seu voto a reducida maioría para aproba-lo orzamento. 

Os datos anteriores son de dominio público e foron obtidos dos medios de comunicación; sen acadar posteriores rectificacións oficiais da Mesa do Claustro. En calquera caso, precisamos máis información e documentación para tomar un acordo, debido ás seguintes razóns: 

· A maioría das persoas que conformamos este órgano colexiado de goberno da Universidade, que é o Consello Social, estamos adicados a traballos e funcións que pouco ou nada teñen que ver coa Universidade e que absorben o noso tempo, tendo que restar do mesmo o que resulte necesario para cumprir coas nosas obrigas sempre que nos convoca o Sr. Presidente do Consello Social, variando incluso compromisos xa establecidos. 

· Por outra banda, o estudio e aprobación dos Presupostos anuais da Universidade está entre as mais importantes atribucións que ten o Consello Social. Polo antedito, de novo manifesto que, coa convocatoria desta sesión, tiña que xuntársenos a documentación necesaria para formarnos un xuízo ó respecto; en concreto, alomenos a Acta provisional da sesión de Claustro do 14 de xaneiro, que a é a que nos permitiría coñece-las mocións presentadas e debates polo miúdo e, así, formarnos un criterio. Polo demais, nin se nos xuntou sequera unha certificación simple do acordo de Claustro que, en calquera caso, por sí só de pouco nos serviría, ó obxecto de acadar unha información mínima necesaria. 

· A convocatoria desta sesión comprende sete puntos, polo que estamos abocados a tratar este asunto con pouco tempo, descoñecendo os contidos dos debates producidos no seo da sesión de Claustro, que lle adicou un día enteiro. Esto esixe da nosa parte trae-los deberes feitos, e para eso precisaríamos contar previamente, entre outra información posible, coa da Acta provisional completa da sesión de Claustro. Insisto nesta consideración, porque esta mesma falta de documentación xa foi manifestada por min na sesión que este Consello celebrou na data do 1/7/1999, resultando tamén naquel intre absolutamente necesaria para formarnos un criterio no caso de CIDADE UNIVERSITARIA, S.A., entre outra documentación, a da Acta da Xunta de Goberno do 24/6/1999, asunto éste que precisei por escrito anexo a Acta. 

· Insisto, agora, no mesmo asunto porque, independentemente das razóns expostas, os acordos do Consello Social esgotan a vía administrativa, sendo só recorribles directamente diante os Tribunais de Xustiza, polo que debemos procurar rigorosamente que as nosas actuacións se ateñan por completo ó Dereito (Regulamento do Consello Social, art. 36).

Polo antedito, véxome constrinxido a invoca-lo artigo 24 da Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común, no que se recoñece o dereito a tódolos membros de cada órgano colexiado a Recibiren cunha antelación mínima de corenta e oito horas a información sobre os temas que figuren na orde do día. Como aquí non se nos xuntou información algunha, agás a contida no texto do propio proxecto de orzamento, advirto en consecuencia da posibilidade de incorrer en nulidade, de adoptar algún acordo ó respecto nesta sesión, por prescindir das normas que conteñen as regras esenciais para a formación da vontade dos órganos colexiados (Lei 30/1992, artigo 62), neste caso, o incumprimento da obriga de facilita-la documentación necesaria, ó non considerar coma tal o simple texto do proxecto de presupostos que, por certo, non coincide co que manexaron os claustrais, xa que non contén o anexo sobre CIDADE UNIVERSITARIA que aquel tiña e que resulta imprescindible para entende-lo destino real dalgunhas partidas presupostarias e de cómo se xestionarán, de aprobalo.

2. Na sesión do Claustro Universitario, arriba referida, presentaronse, entre outras, dúas emendas e un voto particular, según consta nas informacións da prensa do 15/1/2000, de supresión das dúas partidas presupostarias seguintes:

a) Partida 622.01 do Cap. VI, "Edificios de uso administrativo", que ten como destino, tal como se expón na Memoria deste orzamento, na súa páx. 12, as obras de construcción dun novo edificio para Rectorado no Campus de Lagoas/Marcosende, sen ter en conta que:

· Este Capítulo de Investimentos reais experimenta neste orzamento do 2000 unha minoración de case un 60% que supón unha reducción que sobrepasa os 3.000 millóns de ptas. 

· Tampouco, que tal traslado da sede do actual Rectorado non se contempla en programa ningún de ningunha Programación Plurianual da Universidade de Vigo (ESTATUTOS, art. 272, -a, -b)

· Que, son moitas e moi grandes as carencias de investivementos reais nesta Universidade e moi importantes as restriccións neste Capítulo, ó que se destinan só 13 mil millóns de ptas. no Plan de Finaciamento do SUG da Xunta de Galicia: 2000-2003, a repartir entre as tres Universidades de Galicia. 

· Non se considera, así mesmo, que este Consello Social se tén posicionado, na súa sesión do 11/11/1999, sobre a grande cativeza dos fondos públicos para investimentos reais na Universidade de Vigo, facendo incluso o seu Presidente declaracións públicas neste senso.

· Entendo que este órgano de goberno, que é de participación social, non pode da-la súa aprobación a esta partida nas circunstancias actuais, porque constitúe unha distribución manifestamente ineficiente dos escasos fondos públicos cos que conta esta Universidade. 

· E todo antedito, independentemente do feito, que é de dominio público a través dos medios de comunicación social, á parte de que así figura na páx. 4 dunha Memoria anexa á do texto de proxecto de orzamento presentado no Claustro,  de que estes fondos públicos, de seren aprobados, serían xestionados directamente, sen concurso público ningún, pola empresa privada CIDADE UNIVERSITARIA, S.A.., á que me refirirei de seguida.

b)  Partida 860 do Capítulo VIII, "Participacións en Sociedades Públicas" : 82 millóns de ptas. Esta partida, con tal nome (¡!) camuflado, atribúese na Memoria do Orzamento, (páx. 13) nos termos seguintes: Os 82 millóns de ptas. restantes destínanse a cubrir a participación da Universidade en Cidade Universitaria, S.A., sendo ésta a primeira vez que aparece o nome de Cidade Universitaria, S.A. nunha sesión do Claustro, e nada menos que para que éste lle faga atribución directa de fondos públicos, no propio orzamento da Universidade.  A este respecto, ainda que, según informacións de prensa do 15/01/2000, as emendas e voto particular en contra non prosperaron na sesión do Claustro, compre ter en conta que a lexitimidade e legalide dun acordo non se mide só polo feito de acada-lo número suficiente de votos positivos, se nón e sobre todo que se ateña a Dereito o asunto acordado. Nesto senso, permítanme que lembre determinados puntos, entre outros, que todos vostedes coñecen:

· O OBXECTO SOCIAL de CIDADE UNIVERSITARIA, S.A. está constituido pola: promoción, construcción e explotación nos Campus da Universidade de Vigo, de zonas, edificios e servicios de tipo socio - cultural e de apoio e promoción á investigación, educación, deportivos... (ESTATUTOS SOCIAIS, artigo 2). Sendo esto así, compre que recoñezan que esta empresa non ten constituido ó seu favor o dereito de superficiaria para poder construir e, despois, xestionar, polo que incorre manifestamente en causa de disolución (Real Decreto Legislativo 1564/1989, de 22 de decembro, do Texto refundido da Lei de Sociedades Anónimas, artigo 260, 1 -3º). 

· A atribución de fondos públicos a unha sociedade, incursa en causa de disolución por imposibilidade manifesta de cumpri-lo seu fin social, constitúe nunha Administración Pública, como é a Universidade, unha actuación de alomenos notoria temeridade e posiblemente moi próxima á de malversación de caudales públicos.

· O epígrafo desta partida de Participacións en Sociedades Públicas non se corresponde coa súa naturaleza de sociedade mercantil que, polos seus Estatutos Sociais, se rixe absoluta e únicamente polo Dereito Privado, reparte beneficios polos seus Estatutos Sociais entre os accionistas e suscribe contratos blindados co seu Xerente, excluíndo de raíz o seu obrigado sometemento ó Dereito Público que, entre outras cousas, esixe o sometemento da súa contabilidade ó control do Consello de Contas da Xunta de Galicia; e, ademais, pola inclusións das aportacións de tódalas entidades públicas que suscriben a súas accións dentro dos presupostos da Universidade, os Órganos Colexiados de Goberno da Institución Académicas terían que ter recoñecida a función de vixíancia e control da súa aplicación e xestión, do mesmo xeito que fan co resto das partidas presupostarias. Pero, esto último tamén lles resulta imposible de cumprir, tal como está configurada CIDADE UNIVERSITARIA, S.A. nos seus Estatutos Sociais.
· Lembren os contidos dos votos particulares que sobre este asunto se formularon en contra da aprobación dos ESTATUTOS SOCIAIS de Cidade Universitaria, na sesión do 1/7/1999 deste Consello Social, e rexeiten a inclusión desta partida no orzamento da Universidade. 

· No senso devandito e de xeito igual que no caso da partida anterior, permítamente que insista na naturaleza deste órgano de goberno de participación e representación social, e que ten, polo mesmo, a obriga quasi sacra de vixia-la atribución que se fai de fondos públicos, que sempre deben servir ós intereses xerais e aterse por completo ó Dereito.

3. Remato e digo que facemos un mal servicio á sociedade e a propia Universidade se, coas nosas inhibicións, convertimos este órgano de participación social nunha institución burocratizada e, polo tanto, pouco sensible ós intereses xerais que son os mesmos que os da propia Institución Académica, da que formarmos parte.

4. Sendo de dominio público que algúns dos membros deste órgano colexiado de goberno da Universidade teñen cargos en entidades con intereses accionariais en CIDADE UNIVERSITARIA, S.A. ou son membros do Consello de Administración desta sociedade privada que, polos seus Estatutos Sociais, non rinde contas ós Órganos Colexiados de Goberno da Universidade de Vigo, manifestolle a súa obriga de absterse e solicito a súa recusación para exerce-lo seu dereito de voto e intervir nos asuntos arriba sinalados, tal como esixe e me faculta a Lei 30/19992 (Artigos 28 e 29). 

5. Rogo que este escrito se xunte a Acta desta sesión.

En Vigo, a 31 de xaneiro do 2000.

Asdo./ SANTOS HECTOR RODRÍGUEZ DÍAZ.

Ó Sr. Presidente do Consello Social da Universidade de Vigo, D. Alfonso Zulueta de Haz.

